《高山流水 即席别吴门诸子偕园次返梁溪并呈伯成先生》
清代·陈维崧

西风落拓阖闾城。有留侬、白帢红筝。细雨落檐花，吴王宫外鸡鸣。

屏当好、嫩橘鲜橙。瓯如雪，真珠药玉齐倾。三两狂夫，趁筝琶未歇，促拍调俱成。

閒评。相逢作达耳，人世事、落絮浮萍。枫桥下、几船夜火，一派寒更。

奈酒醒、人又趱离程。早潮平，报道山泉待我，凉梦先萦。

尽残年，渔蓑茶灶寄浮生。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。